**ПРАВИЛНИК**

**ЗА ИЗМЕНЕНИЕ И ДОПЪЛНЕНИЕ НА ПРАВИЛНИКА**

**ЗА УСТРОЙСТВОТО И ДЕЙНОСТТА НА ОП „СОЦИАЛНО ПРЕДПРИЯТИЕ ЗА ХОРА С УВРЕЖДАНИЯ - ПЛОВДИВ“, ПРИЕТ С РЕШЕНИЕ № 290 ОТ 26.07.2018 Г. НА ОБЩИНСКИ СЪВЕТ - ПЛОВДИВ**

**ВНОСИТЕЛ: ГЕОРГИ ТИТЮКОВ - ЗАМ.-КМЕТ СМДСП НА ОБЩИНА ПЛОВДИВ**

 ***Проект***

 Съгласно чл. 26, ал. 4 от Закона за нормативните актове, в законоустановения срок от 30 дни, Oбщина Пловдив чрез настоящото публикуване предоставя възможност на заинтересованите лица да направят своите предложения и становища по проекта на Правилника на е-mаil адрес: pno@abv.bg или в деловодството на община Пловдив, пл. „Стефан Стамболов” № 1.

**МОТИВИ**

**ОБОСНОВКА ЗА КОНКРЕТНАТА НЕОБХОДИМОСТ ОТ ПРИЕМАНЕ НА ПРАВИЛНИК ЗА ИЗМЕНЕНИЕ И ДОПЪЛНЕНИЕ НА ПРАВИЛНИКА ЗА УСТРОЙСТВОТО И ДЕЙНОСТТА НА ОП „СОЦИАЛНО ПРЕДПРИЯТИЕ ЗА ХОРА С УВРЕЖДАНИЯ - ПЛОВДИВ”.**

**Причини, които налагат приемането на Правилника за изменение и допълнение на Правилника за устройството и дейността на ОП „Социално предприятие за хора с увреждания - Пловдив“:**

С Решение на Общински съвет - Пловдив № 290 от 26.07.2018 г. във връзка с изпълнението на проект "Създаване на ново социално предприятие за хора с увреждания в Община Пловдив", по Оперативна програма „Развитие на човешките ресурси“ 2014-2020, Приоритетна ос 2 „Намаляване на бедността и насърчаване на социалното включване“, процедура BG05M9OP001-2.010 „Развитие на социалното предприемачество“ е създадено ОП „Социално предприятие за хора с увреждания - Пловдив“.

След направеното удължаване, срокът за изпълнение на проекта изтича на 23.12.2019 г. Съгласно сключения между Община Пловдив и Министреството на труда и социалната политика административен договор, след приключването на изпълнението на проекта, бенефициентът е длъжен да осигури устойчивост на създаденото предприятие за период не по-кратък от една година, като запази заетостта на минимум 50 процента от новоназначените представители на целевата група. В тази връзка се налага приемане на ново приложение № 1 към правилника, с което се определя структурата и численият състав на предприятието, считано от 01.01.2020 г.

Предлага се и разширяване в предмета на дейност на предприятието, като се създаде възможност предприятието да предоставя произведена продукция за представителни нужди на Община Пловдив, районите на Община Пловдив или други общински звена на бюджетна издръжка. Предвидено е това да става със заповед на кмета на общината или оправомощен от него заместник-кмет на базата на приемо-предавателен протокол. Това допълнение дава още една възможност за реализация на продукцията на предприятието, като по този начин биха могли да се спестят бюджетни средства, като вместо на външни конрагенти, изработването на част от необходимите артикули на Община Пловдив за представителни нужди (напр. сувенири, чанти и пр.) се възложи на общинското предприятие. Предвидена е и редакция на чл. 5, ал. 1, т. 2 с оглед избягване на възможности за различно тълкуване.

Предвид изискванията на Закона за предприятията на социалната и солидарна икономика се предвижда съществуващата в момента в правилника за вътрешния трудов ред в предприятието разпоредба относно прозрачността в управлението му и участието на работниците и служителите в него да бъде уредена на ниво Правилник за устройството и дейността на предприятието, приет от Общински съвет - Пловдив.

С оглед на гореизложеното възниква необходимост да се извърши промяна в Правилника за устройството и дейността на ОП „Социално предприятие за хора с увреждания - Пловдив“.

При изработването на проекта на Правилник за изменение и допълнение на Правилника за устройството и дейността на ОП „Социално предприятие за хора с увреждания - Пловдив" са спазени принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.

**Принцип на необходимост** – необходимо е приемането на Правилник за изменение и допълнение на Правилника за устройството и дейността на ОП „Социално предприятие за хора с увреждания - Пловдив“ с оглед осигуряване на предвидената в административния договор устойчивост на създаденото общинско предприятие и разширяване на предмета на дейността му. Част от посочените изменения и допълнения в правилника са инициирани с доклад с вх. № 190ПР-649/17.07.2019 г. от директора на предприятието.

**Принципът на обоснованост** – промяната в текстовете на Правилник за устройството и дейността на ОП „Социално предприятие за хора с увреждания - Пловдив“ се обосновава с разпоредбите на чл. 3, ал. 9 от Наредбата за създаване, управление и контрол върху дейността на общинските предприятия по гл. VІ от ЗОС и чл. 8, ал. 1 от Правилника за устройството и дейността на ОП „Социално предприятие за хора с увреждания - Пловдив“ относно структурата и числения състав на предприятието и чл. 6 от Правилника за устройството и дейността на ОП „Социално предприятие за хора с увреждания - Пловдив“ във връзка с разширяването на предмета на дейност.

**Принципите на предвидимост и откритост** са спазени – проектът с мотивите и предварителната оценка са публикувани на официалния сайт на Община Пловдив за становища и предложения от заинтересованите лица.

**Принципът на съгласуваност** – чрез сайта на Община Пловдив проектът с мотивите и предварителната оценка на въздействието публично са предоставени на заинтересованите лица, като в проекта за решение, представен пред Общински съвет - Пловдив ще бъдат взети предвид направените предложения и изготвените становища.

**Принципът на субсидиарност, пропорционалност и стабилност** – предложените изменения в Правилника за устройството и дейността на ОП „Социално предприятие за хора с увреждания - Пловдив“ са в съответствие с нормативните актове от по-висока степен.

При изработване на проекта на Правилника за изменение и допълнение на Правилник за устройството и дейността на ОП „Социално предприятие за хора с увреждания - Пловдив“ е спазен чл.18а от Закона за нормативните актове, както и разпоредбите на глави II и III от същия. Извършена е частична предварителна оценка на въздействието на предлаганите промени.

**Цел на изменението и допълнението на Правилник за изменение и допълнение на Правилника за устройството и дейността на ОП „Социално предприятие за хора с увреждания - Пловдив“**

Целта на приемането на настоящите промени е да се актуализира - Приложение № 1 към правилника - структура и числен състав с оглед навлизането на предприятието в периода на устойчивост по проект "Създаване на ново социално предприятие за хора с увреждания в Община Пловдив", по Оперативна програма „Развитие на човешките ресурси“ 2014-2020, Приоритетна ос 2 „Намаляване на бедността и насърчаване на социалното включване“, процедура BG05M9OP001-2.010 „Развитие на социалното предприемачество“, считано от 01.01.2020 г. Също така, да се разшири предметът на дейност на предприятието и да се отговори на изискванията на Закона за предприятията на социалната и солидарна икономика.

**Финансови средства, необходими за прилагането на Правилника**

За прилагане на измененията в Правилника за устройството и дейността на ОП „Социално предприятие за хора с увреждания - Пловдив“ не е необходимо разходването на бюджетни средства извън тези за трудови възнаграждения на служителите на общинското предприятие.

**Очаквани резултати**

Очакваните резултати са: обезпечаване на нормално функциониране на общинското предприятие за периода на устойчивост съобразно изискванията на Оперативна програма "Развитие на човешките ресурси" 2014 г. - 2020 г. и осигуряване на повече възможности за реализиране на произвежданата от предприятието продукция.

**Анализ за съответствие с правото на Европейския съюз**

Предлаганото приемане на Правилник за изменение и допълнение на Правилника за устройството и дейността на ОП „Социално предприятие за хора с увреждания - Пловдив“ е в съответствие с нормативните актове от по-висока степен, както и с това на европейското законодателство.

В изпълнение на изискванията на Закона на нормативните актове е извършена частична предварителна оценка на въздействието на проекта на подзаконовия нормативен акт.

Проектът на подзаконовия нормативен акт е публикуван на официалната страница на община Пловдив на ……………..2019г.

Към публикувания проект е прикачена и частична предварителната оценка на въздействие на проекта на Правилник за изменение и допълнение на Правилника за устройството и дейността на ОП „Социално предприятие за хора с увреждания - Пловдив“.

В рамките на законовия 30-дневен срок, предложенията и становищата по проекта на Правилник за изменение и допълнение на Правилника за устройството и дейността на ОП „Социално предприятие за хора с увреждания - Пловдив“ ще се публикуват на интернет страницата на Община Пловдив и ще бъдат взети предвид при внасяне на проекта за решение пред Общински съвет - Пловдив.

**Правни основания:** чл. 21, ал. 1, т. 23 и ал. 2 от ЗМСМА, във връзка с чл. 52, ал. 3 и ал. 4 от Закона за общинската собственост, във връзка с чл. 11, ал. 3 и чл. 15, ал. 1 от ЗНА при спазване изискванията на чл. 19, чл. 20, чл. 26 и чл. 28 от ЗНА и чл. 75, чл. 76, чл. 77 и чл. 79 от АПК, във връзка с чл. 3, ал. 8 и ал. 9 от Наредбата за създаване, управление и контрол върху дейността на общинските предприятия на Община Пловдив по глава VІ от Закона за общинската собственост, във връзка с чл. 6 от Правилника за устройството и дейността на ОП „Социално предприятие за хора с увреждания - Пловдив“ и § 3 от Допълнителните разпоредби на Правилника за устройството и дейността на ОП „Социално предприятие за хора с увреждания - Пловдив“.

**ПРОЕКТ ЗА РЕШЕНИЕ:**

Приема Правилник за изменение и допълнение на Правилника за устройството и дейността на ОП „Социално предприятие за хора с увреждания - Пловдив“, приет с Решение № 290 от 26.07.2018 г. на Общински съвет - Пловдив, както следва:

§ 1. чл. 5, ал. 1, т. 2 се изменя така: "Производство и продажба на други стоки, които допринасят за популяризирането на каузите на социалното предприемачество и социалната икономика."

§ 2. Създава се нов чл. 5а.: "Предприятието може да предоставя произведена продукция за представителни нужди на Община Пловдив, районите на Община Пловдив или други общински звена на бюджетна издръжка със заповед на кмета на общината или оправомощен от него заместник-кмет на базата на приемо-предавателен протокол."

§ 3. В чл. 11 се създава нова ал. 2: "Директорът взема решения относно дейността на предприятието след провеждане на предварителни консултации с работниците и служители, за провеждането на които се води протокол. Препис от протокола се предоставя на всички работници и служители."

§ 4. Отменя Приложение №1 към действащия Правилник за устройството и дейността на ОП „Социално предприятие за хора с увреждания - Пловдив“ и приема ново Приложение №1 - Структура и числен състав на предприятието.

**Заключителни разпоредби**

§ 5. Параграф 4 влиза в сила от 01.01.2020 г.

§ 6. Изпълнението на правилника се възлага на кмета на Община Пловдив.

Правилникът за изменение и допълнение на Правилника за устройството и дейността на ОП „Социално предприятие за хора с увреждания - Пловдив“ е приет с Решение № ......, взето с протокол № ...... от ................. година.

**Приложение:**

1. Приложение № 1 към Правилника за устройството и дейността на ОП „Социално предприятие за хора с увреждания - Пловдив“ - Структура и числен състав, считано от 01.01.2020 г.
2. Частична предварителна оценка на въздействието.